Derfor er Vålerenga et bunnlag
ARTIKKELEN ER OVER 13 ÅR GAMMEL VG Nett LIVE!Les referat fra kampen Hovedproblemet til Vålerenga ble omfattende illustrert i starten av begge omgangene. Laget sliter med måltørke. Helt i starten misbrukte Morten Berre en sjanse som var så stor at TV 2s ekspertkommentator Nils Johan Semb utbrøt "søpledårlig" på lufta. Andre omgang ble åpnet med et stormløp av de sjeldne fra Vålerengas side. På tre minutter skjedde følgende. Ardian Gashi avsluttet i tverrliggeren. Christian Grindheim skjøt et frispark i stolpen. Morten Berre skjøt utenfor etter innlegg fra Freddy dos Santos. Og dos Santos avsluttet svakt i feltet i en situasjon der han burde spilt til en umarkert Daniel Fredheim Holm i stedet. - Det er surt at vi ikke scorer mål. Vi mistet offensiv kraft da Freddy dos Santos og Daniel Fredheim Holm ble byttet ut. Men gutta løftet seg igjen, og vi er på god vei. Så får vi satse på å score i neste kamp, sier en skuffet Kjetil Rekdal til TV2 etter kampen. Ropte på straffe Men det kunne fort gått andre veien også. For bare et par-tre minutter etter at Vålerenga var tom for krutt etter åpningen i andre omgang, kom Steffen Iversen helt alene med Arni Gautur Arason. Den islandske keeperen reddet mesterlig fra spissen som han vant seriegull med for Vålerenga i fjor. Like etter dette igjen ville Vålerenga ha straffe etter at Berre mente seg hindret i feltet, men dommer Per Ivar Staberg viftet VIF-angriperen opp igjen. Iversen fikk ikke all verdens til i sitt gjensyn med Ullevaal og Klanen som gjentatte ganger ropte "Iversen er rævva". - Underholdene Med 0-0 på Ullevaal har Vålerenga to poeng på tre seriekamper. Dette er fire poeng etter VIF-trener Kjetil Rekdals skjema. Rosenborg har fem poeng, og mistet serieledelsen til Sandefjord og Lyn søndag kveld. - Det ble en underholdende 0-0-kamp. Vålerenga kom godt ut i begge omganger, men vi tok over og la trykk på dem. Måten vi avslutter på er jeg veldig godt fornøyd med. Første omgang endte målløst, men ikke udramatisk. Morten Berre kom alene med keeper etter bare fem minutter, men satte ballen merkverdig utenfor målet helt alene med Lars Hirschfeldt. Rosenborg-forsvaret sviktet, og det gjorte også Berre som trolig ga Klanen assosiasjoner til Berres miss i siste seriekamp mot Stabæk for to år siden da Vålerenga tapte seriegullet på ett mål mindre enn Rosenborg. Rosenborg valgte å starte med både Daniel Braaten og Miika Koppinen som begge ble skadet i kampen mot Start for under en uke siden. I første omgang måtte begge gå av banen med skader, og Rosenborg måtte bruke to av byttene veldig tidlig i kampen. Braaten var for øvrig meget svak de 37 minuttene han spilte. PS: Etter at Koppinen måtte ut etter bare 20 minutter ble spilleren Vålerenga ønsker å kjøpe som en spissforsterkning, Frode Johnsen, flyttet ned fra midtbanen til stopperplassen.
(Vålerenga - Rosenborg 0-0) Denne kjempemissen av Morten Berre illustrerer hvorfor den regjerende seriemesteren Vålerenga ligger svakt plassert i årets serie.